ДЕТСКА ГРАДИНА № 3

Димитровград, ул. „Милеви скали“ №4 тел:0391/2 81 80; 0887081221

 **Утвърждавам:**

 **Директор на ДГ № 3**

 **Г.Делчева**

 **Заповед № 15/15.09.2023г.**

 **Протокол на ПС №1/15.09.2023г.**

**П Р А В И Л А**

**ЗА АДАПТИРАНЕ НА ДЕТЕТО ОТ СЕМЕЙСТВОТО КЪМ ДЕТСКАТА ЯСЛА И ДЕТСКАТА ГРАДИНА**

Значението на думата „адаптирам“, съгласно Речник на българския език е **приспособявам се.** Приспособяване към някого, към някаква среда, към някакви условия.

 Тръгването на детето на детска ясла/градина, е един период на излизане от семейната среда и среща, приспособяване с новата, непознатата, социална среда.

 Адаптацията към детската ясла/градина е едно изключително събитие за малкото дете. Продължителността на този период е различна и протича по строго индивидуален начин за всяко дете. За някои деца този период може да бъде една седмица, за други – един месец, а за трети по-дълъг. Това зависи от характера на детето, семейната среда, здравословното състояние и подходът на медицински сестри, учители и родители. Детската градина е инициативния фактор във взаимодействието с родителите, но от друга страна Законът за предучилищното и училищно образование определя и ролята на родителите в този процес.

 Детската градина е не само място за отглеждане на децата в отсъствие на техните родители. Детската градина е първата степен в системата на средното образование. Работи и изпълнява националните образователни политики. Цялостната дейност е законово регламентирана, научно обоснована, професионално практикувана и институционално контролирана.

 Работата на педагогическия, медицински и непедагогически персонал, ще има развитие и продължение при осъществяване на взаимодействие със семейството.

 Още преди раждането може да се противодейства на страха и несигурността у детето. По време на бременността избягвайте стресовите ситуации – времето не е подходящо за дипломни работи, дисертации, различни видове курсове и други подобни, които увеличават стреса.

 Не е добре точно тогава да се изясняват отношения с околните, роднините и т. н.

* Ако сте майка, помнете, че в дома Вие сте преди всичко източник на нежност, любов, спокойствие.
* Детето не трябва да се чувства нито като „Пепеляшка“, нито като „кумира в семейството“ – изберете нещо средно между двете.
* Разрешавайте на детето си, колкото се може повече да играе, да тича със свои връстници.
* Не плашете детето с полицаи, лекари и т. н. Те са хората към които то може да се обърне за помощ в определена ситуация.
* Играйте цялото семейство заедно.
* Приемете детето такова, каквото е. Не го сравнявайте със съседския „красавец“ или детето на Вашата приятелка.
* Не забравяйте, че милувката, ласката са най-доброто средство за премахване на излишното напрежение.
* Оставете детето да се чувства равноправен член на семейството – със свои права и задължения.
* Бъдете негов приятел.

**Препоръки към медицинския, педагогически и непедагогически персонал за безболезнено адаптиране на децата към детската ясла/градина.**

1. Възприемане на детето като най-висша ценност.
2. Посрещат и приемат детето в емоционален комфорт и настроение – вежливо, учтиво, с топли думи и ласки, създава у детето усещане за сигурност и спокойствие.
3. Подкрепят и подпомагат всяко дете, когато изпитва затруднения или несигурност.
4. Използват цялата налична игрово-дидактична и ИКТ за интересно, забавно и развиващо пребиваване и приобщаване към детската ясла/градина.
5. Медицинските сестри и учителите на конкретната група изискват сведения от родителите за характерни особености на детето, свързани с хранене, заспиване, физиологични нужди и здравословни проблеми.
6. Медицинските сестри и учителите преценяват дали първоначално приетото дете, колко часа ще престоява в детската градина в периода на адаптация.
7. Персоналът на ДГ № 3 се съобразява с желанията и потребностите на децата, свързани с навиците от дома и постепенно ги приучава към правилата на съответната група.
8. Говорят на децата тихо и спокойно, на книжовен български език.
9. При необходимост през деня, се свързват с родителите на децата.
10. Персоналът на ДГ № 3 няма роля на майка или баба. Те са служебни лица изпълняващи конкретна длъжностна характеристика, приетите планове за възпитателно-образователната работа с децата от предучилищна възраст.
11. Усилията на учителите са насочени върху това детето да расте като самостоятелна и уверена личност, да усвои родния език, да опознае света и природата около себе си, да придобие първи елементарни математически представи, да расте здраво и жизнено, за да може един ден да се превърне в уверен, знаещ и можещ млад човек, който умее да носи отговорности за себе си и другите.
12. Да се установят доброжелателни взаимоотношения между персонал и родители, което се отразява положително на сензитивното възприемане на детето .
13. Медицинските сестри и учителите отговарят на въпросите на родителите компетентно и съгласно законовите и подзаконови актове в системата на образованието.
14. Запознават родителите със пространствено-предметната среда в групата непосредствено или електронно.
15. Детето може да носи любим предмет от дома, който ще бъде връзката между семейната среда и детската градина. Освен ако това не е забранено поради епидемична обстановка.
16. Учителите отговарят за децата, не за загубена или счупена играчка.

**Препоръки към родители за безболезнено адаптиране на детето към детската ясла/градина.**

1. Създайте позитивна нагласа у детето към детска ясла/градина.
2. Обяснете на детето какво правят децата в детската градина, но не го претоварвайте с информация.
3. Важно е детето да разбере, че мама и тати ходят на работа, а неговата работа е да посещава детска ясла/градина и да играе с децата.
4. Не бъдете тревожни, децата са сензитивни и ако вие сте тревожни, това се предава и на тях.
5. Отделете достатъчно време сутрин преди тръгване за детска ясла/градина, за да не се чувства детето припряно. Периодът преди тръгване за детска ясла/градина трябва да е приятен както за Вас, така и за Вашето дете.
6. Предварително се запознайте с дневния режим в детската ясла/градина, за да направите графика си у дома съвпадащ с този на детската градина.
7. Препоръчително е раздялата с мама и татко да бъде по-бърза и кратка, дори детето да започне да плаче и да Ви моли да не остава в детската градина. Вие не отстъпвайте, в противен случай това ще бъде стратегия на детето за манипулация и занапред ще реагира по същия начин.
8. Обяснявайте на детето, че то ще остане в детската градина за определено време, като назовете кога ще го вземете – след като се нахрани, след като се наспи или след като Вие свършите работа. Така то ще очаква тези моменти от деня.
9. Винаги изпълнявайте своите обещания.
10. Създайте си ритуал при воденето и вземането от детска ясла/градина – въздушна целувка, прегръдка, махване с ръка, разходка в парка или друго, което знаете, че му доставя сигурност и удоволствие.
11. Когато го вземете го разпитайте как е било в градината, стараейки се да вникнете в неговите проблеми. Нека Ви разкаже своите страхове и тревоги. Детето трябва да разбере, че Вие се грижите за него, макар и да не сте в детската градина.
12. За децата от детската ясла искайте сведения от медицинските сестри за преживяванията на детето през деня.
13. Посещавайте родителските срещи – ще разговаряте с учителите и другите родители, ще вземате общи решения.
14. Дрехите на детето трябва да са лесни за обличане и събличане – да нямат сложни закопчалки или трудно да минават през главата., обувките да са лесни за обуване и събуване, за предпочитане са обувки без връзки.
15. Не изпращайте децата на детска ясла/градина със златни, сребърни или други накити. Персоналът не носи отговорност за тези предмети.

**Признаци у детето за приключил период на адаптиране към детска ясла/градина**

1. Детето се разделя в добро настроение със своите родители.
2. Не задава въпроси за това кога ще го вземат от детска градина.
3. Детето иска от родителите да тръгват за детска градина.
4. Не иска да си тръгва от детска градина, заради недовършени игри.
5. Разказва с радост за преживяното в детската градина.
6. Споделя имената на деца, с които предпочита да играе.
7. Има желание да се обади на своите учители.
8. По време на занимания в детската градина , спокойно разказва за своите родители.
9. Не се забелязва първоначалното безпокойство, разстройство в съня, раздразнителност, промяна в апетита и настроението.
10. Спокойният родител води до себе си спокойно дете. Желателно е сутрин детето да бъде водено от родителя, който е готов да се раздели с него нежно, но твърдо и бързо.

За адаптирането към детска ясла/градина могат да се напишат толкова много точки, колкото много са и децата. Тук се постарахме да отбележим основите на този важен за детето и неговото семейство период на приспособяване от семейна среда към средата на детската ясла/градина. Целта ни е, да подпомогнем родителите да преодолеят безболезнено раздялата с детето, да имат доверие на персонала на детската градина.

При всяко безпокойство се обръщайте към учители, медицински сестри и директор. Наша задача е, да работим с деца, родители и институции.

 Благодарим Ви, че избрахте Детска градина № 3 център „Синчец“ и „Звездица“ в кв.Марийно

**Директор на ДГ № 3**

Т. Александрова